Ásgeir Jónsson seðlabankastjóri . Vísir / Vilhelm Peningastefnunefnd Seðlabanka Íslands hefur ákveðið að halda vöxtum bankans óbreyttum frá síðustu vaxtaákvörðun . Meginvextir bankans eru í sögulegu lágmarki en seðlabankastjóri segir til greina koma að lækka vexti frekar ef á þarf að halda . Þetta er í fyrsta sinn síðan að Ásgeir Jónsson tók við stöðu seðlabankastjóra í ágúst sem vextir eru ekki lækkaðir . Samkvæmt ákvörðun peningastefnunefndar sem hann kynnti í morgun haldast meginvextir bankans óbreyttir og verða áfram 3% . „ Við erum náttúrlega þegar búnir að lækka vexti , þeir hafa verið teknir niður um 1,5% á þessu ári sem er töluvert mikil lækkun . Þeir standa núna í 3% sem er í rauninni sögulega lágir vextir og við viljum í rauninni bara láta reyna á það hvort við getum ekki örvað hagkerfið með þessu vaxtastigi , “ segir Ásgeir í samtali við fréttastofu . Hann segir vaxtalækkanirnar á þessu ári þegar hafa skilað sér til fólksins í landinu . „ Við höfum séð það að vextir bæði til heimila og fyrirtækja hafa verið að lækka , mismikið að vísu , þeir hafa verið að skila sér betur til heimila heldur en fyrirtækja , “ segir Ásgeir . Spurður um horfur næsta árs og hvort til greina komi að lækka vexti enn frekar segir hann svo vera , ef þannig háttar til . „ Við náttúrlega bregðumst við eftir því hvernig efnahagslífið þróast og ef við erum að fara að sjá samdrátt á næsta ári eða hagkerfið sé ekki að taka við sér aftur þá náttúrlega munum við bregðast við . Við erum með vexti núna sem eru í kringum 3% og það er gott að geta lækkað meira og geta brugðist við í stað þess að ætla að vera að taka þá niður strax . “ Í fjárlögum næsta árs er í fyrsta sinn í sjö ár er gert ráð fyrir halla . Hvernig blasir sú hagstjórn við seðlabankastjóra ? „ Það náttúrlega er verið að örva hagkerfið sem í sjálfu sér er ekki að öllu leyti slæmt á þessum tímapunkti . Örvunin fer að miklu leyti í gegnum heimilin , það er verið að lækka skatta og hækka bætur þannig að við erum að sjá ráðstöfunartekjur aukast , “ segir Ásgeir . „ Það mun hafa þau áhrif að örva hagkerfið , örva einkaneyslu og að einhverju leyti umsvif í landinu á næstu tveimur þremur árum og það náttúrleg hefur klárlega áhrif á okkur . Við þá þurfum ekki að lækka stýrivexti eins mikið til þess að örva hagkerfið fyrst að ríkið er að koma líka með . “ Peningastefnunefnd Seðlabanka Íslands skýrir frá ákvörðun sinni um að halda stýrivöxtum bankans óbreyttum á fundi sem hefst klukkan 10 í Seðlabankanum .